**BOSNA I HERCEGOVINA**

**FEDERACIJA BOSNE I HERCEGOVINE**

**VLADA FEDERACIJE BOSNE I HERCEGOVINE**

**UREDBA**

**O MJERAMA FINANCIJSKE POMOĆI OBRTIMA I OSTALIM SAMOSTALNIM DJELATNOSTIMA U FEDERACIJI BOSNE I HERCEGOVINE U CILJU UBLAŽAVANJA NEGATIVNIH POSLJEDICA PANDEMIJE COVID-19**

**Sarajevo, listopad/oktobar 2021. godine**

Na temelju članka 19. stavak (1) Zakona o Vladi Federacije Bosne i Hercegovine („Službene novine Federacije BiH“ br. 1/94, 8/95, 58/02, 19/03, 2/06 i 8/06) i članka 22. stavak (6) Zakona o izvršavanju Proračuna Federacije BiH za 2021. godinu („Službene novine Federacije BiH“ br. 4/21 i 48/21), Vlada Federacije Bosne i Hercegovine na 287. sjednici održanoj 27. 10. 2021. godine d o n o s i

**UREDBU**

**O MJERAMA FINANCIJSKE POMOĆI OBRTIMA I OSTALIM SAMOSTALNIM DJELATNOSTIMA U FEDERACIJI BOSNE I HERCEGOVINE U CILJU UBLAŽAVANJA NEGATIVNIH POSLJEDICA PANDEMIJE COVID-19**

**POGLAVLJE I. – OPĆE ODREDBE**

**Članak 1.**

**(Predmet)**

Ovom Uredbom uređuju se uvjeti za dodjelu financijske pomoći obrtima i ostalim samostalnim djelatnostima u Federaciji Bosne i Hercegovine (u daljnjem tekstu: Federacija BiH) u cilju ublažavanja negativnih posljedica pandemije COVID-19, način dodjele financijske pomoći, analiza učinaka kao i način izvješćivanja.

**Članak 2.**

**(Značenje pojedinih izraza)**

Pojmovi navedeni u ovoj Uredbi imaju sljedeća značenja:

1. financijska pomoć obrtima i ostalim samostalnim djelatnostima iz ove Uredbe u Federaciji BiH (u daljnjem tekstu: obrti i ostale samostalne djelatnosti) predstavlja dodjelu financijskih sredstava u cilju ublažavanja negativnih posljedica izazvanih pandemijom COVID-19, koja se uplaćuju na transakcijske račune korisnika financijske pomoći prema uvjetima propisanim ovom Uredbom
2. obrti i ostale samostalne djelatnosti su djelatnosti koje imaju dodijeljen ID broj i organizirane su u skladu sa sljedećim zakonima donesenim na razini Federacije BiH:

* Zakonom o obrtu i srodnim djelatnostima
* Zakonom o unutarnjoj trgovini
* Zakonom o ugostiteljskoj djelatnosti
* Zakonom o turističkoj djelatnosti i
* ostalim zakonima donesenim na razini Federacije BiH i/ili županija u Federaciji BiH po kojima se organiziraju samostalne djelatnosti u Federaciji BiH

korisnici su fizičke osobe koje obavljaju samostalnu djelatnost i registrirani su u skladu sa Zakonima iz članka 2. točka b)

1. dodjela financijske pomoći se odnosi na refundaciju već isplaćenog dijela bruto plaća za uposlenike, odnosno dijela doprinosa koji se obračunavaju na propisanu osnovicu za obračun doprinosa za vlasnike za period od 1. 8. 2020. do 31. 7. 2021.godine (u daljnjem tekstu: predmetni period)
2. pod pojmom zaposlenog iz ove Uredbe smatra se vlasnik, kao i uposlenik obrta i ostalih samostalnih djelatnosti.

**Članak 3.**

**(Cilj)**

Cilj dodjele financijske pomoći korisnicima iz članka 2. točka c) ove Uredbe u Federaciji BiH je opstanak obrta i ostalih samostalnih djelatnosti, očuvanje radnih mjesta i osiguranje potpore likvidnosti u svrhu ublažavanja negativnih posljedica pandemije COVID-19.

**POGLAVLJE II. – UVJETI ZA DODJELU FINANCIJSKE POMOĆI**

**Članak 4.**

**(Financijska sredstva)**

Ukupna financijska sredstva za provedbu ove Uredbe su osigurana u Proračunu Federacije BiH za 2021. godinu na razdjelu Federalnog ministarstva razvoja, poduzetništva i obrta (u daljnjem tekstu: Ministarstvo) u iznosu od 60.000.000 KM (slovima: šezdeset milijuna konvertibilnih maraka) za dodjelu financijske pomoći obrtima i ostalim samostalnim djelatnostima u Federaciji BiH.

**Članak 5.**

**(Dodjela sredstava)**

1. Financijska pomoć iz ove Uredbe dodjeljuje se obrtima i ostalim samostalnim djelatnostima na temelju Odluke Vlade Federacije BiH o preraspodjeli sredstava iz Proračuna Federacije BiH za 2021. godinu s razdjela 12, glava 1201 - Vlada Federacije BiH na razdjel 17, glava 1701 – Federalno ministarstvo energije, rudarstva i industrije; razdjel 24, glava 2401 – Federalno ministarstvo poljoprivrede, vodoprivrede i šumarstva i razdjel 50, glava 5001 – Federalno ministarstvo razvoja, poduzetništva i obrta do 31.12. 2021. godine, a isplaćuje se najkasnije do 31. 1. 2022. godine.
2. Financijska pomoć se dodjeljuje na temelju uvjeta propisanih ovom Uredbom i po metodologiji koja će biti objavljena na mrežnim stranicama Vlade Federacije BiH i Ministarstva.
3. Korisnici financijske pomoći iz članka 2. točka c) će koristiti sredstva kao refundaciju već isplaćenog dijela bruto plaća za uposlene, odnosno dijela doprinosa koji se obračunavaju na propisanu osnovicu za obračun doprinosa za vlasnike za razdoblje od 1. 8. 2020. godine do 31. 7. 2021. godine, a rezultati odnosno učinci financijske pomoći obrtima i ostalim samostalnim djelatnostima će biti prezentirani u sklopu konačnog izvješća o dodijeljenoj financijskoj pomoći s analizom učinaka iste iz čl. 16. i 17. ove Uredbe.

**Članak 6.**

**(Uvjeti za dodjelu financijske pomoći korisnicima)**

Financijska pomoć koja se dodjeljuje obrtima i ostalim samostalnim djelatnostima iz članka 2. točka b) će se dodijeliti korisnicima na temelju podataka dobivenih od Porezne uprave Federacije BiH, a koji kumulativno ispunjavaju sljedeće uvjete:

* 1. imaju sjedište na teritoriji Federacije BiH;
  2. imaju najmanje jednog (1) zaposlenog na dan 31. 7. 2021. godine i na dan 30.11. 2021. godine;
  3. imaju izmirene obveze po osnovu doprinosa i poreza, kao i korisnici koji imaju zaključen sporazum o obročnom plaćanju duga i koji uredno izmiruju dospjele obveze po zaključenom sporazumu, zaključno s 31. 7. 2021. godine;
  4. čiji su glavni transakcijski računi aktivni na dan 30.11. 2021. godine;
  5. koji su očuvali postojeća radna mjesta:

Pod ovim pojmom se misli na korisnike koji ispunjavaju jedan od dva sljedeća uvjeta koji je povoljniji za korisnike financijske pomoći:

1. na dan 30.11.2021. godine imaju isti ili veći broj zaposlenih u odnosu na dan 31. 7. 2021. godine ili
2. prosječan broj zaposlenih u periodu od 1. 8. 2021. do 30. 11. 2021. godine je isti ili veći od prosječnog broja zaposlenih u periodu od 1. 8. 2020. do 31. 7. 2021. godine.

**Članak 7.**

**(Izuzeće od prava na dodjelu financijske pomoći)**

Pravo na dodjelu financijske pomoći u skladu s ovom Uredbom, a na temelju podataka dobivenih od Porezne uprave Federacije BiH, nemaju obrti i ostale samostalne djelatnosti iz članka 2. točka b):

* 1. koji nemaju najmanje jednog (1) zaposlenog na dan 31. 7. 2021. godine i na dan 30.11. 2021. godine;
  2. koji imaju dospjele, a neizmirene obveze po osnovu doprinosa i poreza, a za koje nisu zaključeni sporazumi o obročnom plaćanju duga i/ili koji neuredno izmiruju dospjele obveze po zaključenom sporazumu, zaključno s 31. 7. 2021. godine;
  3. čiji glavni transakcijski računi, na koje im se financijska pomoć isplaćuje na dan 30.11. 2021. godine nisu aktivni;
  4. kojima je dodijeljena financijska pomoć po Uredbi o interventnim mjerama za potporu ugroženim sektorima gospodarstva Federacije Bosne i Hercegovine u okolnostima pandemije COVID-19 za 2020. godinu („Službene novine Federacije BiH“ br. 74/20 i 21/21);
  5. koji nisu očuvali radna mjesta, odnosno koji nisu ispunili niti jedan od sljedećih uvjeta:
     1. na dan 30.11. 2021. godine imaju isti ili veći broj zaposlenih u odnosu na dan 31. 7. 2021. godine ili
     2. prosječan broj zaposlenih u periodu od 1. 8. 2021. do 30.11.2021. godine je isti ili veći od prosječnog broja zaposlenih u predmetnom periodu, odnosno od 1. 8. 2020. do 31. 7. 2021. godine.

**Članak 8.**

**(Maksimalni dozvoljeni iznos financijske pomoći)**

Ukupan iznos financijske pomoći po jednom korisniku za obrte i ostale samostalne djelatnosti po ovoj Uredbi iznosi maksimalno 30.000 KM (trideset tisuća KM).

U slučaju da zbog velikog broja potencijalnih korisnika financijske pomoći, ukupna financijska sredstva koja su osigurana u Proračunu Federacije BiH za 2021. godinu u iznosu od 60.000.000,00 KM ne budu dostatna, proporcionalno će se umanjiti sredstva svim potencijalnim korisnicima financijske pomoći.

**Članak 9.**

**(Namjena financijske pomoći)**

Sredstva financijske pomoći po ovoj Uredbi će se dodjeljivati u svrhu refundacije već isplaćenog dijela bruto plaća za uposlenike obrta i ostalih samostalnih djelatnosti, kao i dijela doprinosa koji se obračunavaju na propisanu osnovicu za obračun doprinosa za vlasnike obrta i ostalih samostalnih djelatnosti za predmetni period.

**Članak 10.**

**(Objave u vezi s dodjelom financijske pomoći)**

Ministarstvo će objaviti obavijest s metodologijom dodjele financijske pomoći, kao i konačnu odluku o dodjeli financijske pomoći obrtima i ostalim samostalnim djelatnostima u Službenim novinama Federacije BiH. Preliminarna, potencijalna i konačna lista korisnika financijske pomoći, kao prilog obavijesti i konačnoj odluci iz ovog članka, će se objaviti na mrežnim stranicama Vlade Federacije BiH i Ministarstva.

**Članak 11.**

**(Mehanizam za dodjelu financijske pomoći)**

Ministarstvo će na temelju pribavljenih podataka iz službenih evidencija Porezne uprave Federacije BiH izvršiti dodjelu financijske pomoći na transakcijske račune korisnika financijske pomoći.

**POGLAVLJE III. - NAČIN DODJELE FINANCIJSKE POMOĆI OBRTIMA I OSTALIM SAMOSTALNIM DJELATNOSTIMA**

**Članak 12.**

**(Provedba postupka dodjele financijske pomoći)**

1. Porezna uprava Federacije BiH će po zahtjevu Ministarstva iz službenih evidencija osigurati popis svih obrta i ostalih samostalnih djelatnosti, definiranih u članku 2. točka b).
2. Svi obrti i ostale samostalne djelatnosti iz članka 2. točka b) ove Uredbe su potencijalni korisnici financijske pomoći.
3. Ministarstvo će objaviti obavijest s metodologijom dodjele financijske pomoći za obrte i ostale samostalne djelatnosti u Službenim novinama Federacije BiH, te će na svojoj mrežnoj stranici omogućiti svim zainteresiranim korisnicima uvid u preliminarnu listu korisnika financijske pomoći iz stavka (2) ovog članka.
4. U roku od 15 dana od dana objave preliminarne liste korisnika iz stavka (3) ovog članka na mrežnoj stranici Ministarstva, obrti i ostale samostalne djelatnosti se mogu obratiti Poreznoj upravi Federacije BiH radi eventualnih provjera, korekcija i konačnog ažuriranja podataka. Korisnici iz članka 2. točka c) koji ne žele primiti financijsku pomoć po ovoj Uredbi, imaju mogućnost pismeno obavijestiti Ministarstvo u roku od 15 dana o istom.
5. Nakon isteka roka iz stavka (4) ovog članka, Porezna uprava Federacije BiH će po zahtjevu Ministarstva iz službenih evidencija osigurati ažurirani popis svih obrta i ostalih samostalnih djelatnosti.
6. Ministarstvo će na svojoj mrežnoj stranici na temelju ažuriranog popisa iz stavka (5) ovog članka objaviti potencijalnu listu korisnika financijske pomoći.
7. U roku od osam (8) dana od dana objave potencijalne liste korisnika iz stavka (6) ovog članaka, obrti i ostale samostalne djelatnosti mogu uložiti prigovor Ministarstvu.
8. Porezna uprava Federacije BiH će po zahtjevu Ministarstva iz službenih evidencija osigurati podatke o broju zaposlenih s liste potencijalnih korisnika financijske pomoći iz stavka (6) ovog članaka za period od 1. 8. 2021. do 30.11. 2021. godine, kao i status transakcijskih računa.

**Članak 13.**

**(Koeficijenti za obračun financijske pomoći)**

1. Visina iznosa koji se dodjeljuje na ime financijske pomoći, izračunava se množenjem jedinične vrijednosti koeficijenta s kategoriranim koeficijentom kako slijedi:
   * koeficijent 1 - za sve vlasnike obrta i ostalih samostalnih djelatnosti koji uplaćuju doprinose na propisanu osnovicu za obračun doprinosa za 2021. godinu u iznosu maksimalno do 500,00 KM
   * koeficijent 2 - za sve vlasnike obrta i ostalih samostalnih djelatnosti koji uplaćuju doprinose na propisanu osnovicu za obračun doprinosa za 2021. godinu u iznosu većem od 500,00 KM
   * koeficijent 1,5 – za sve uposlenike obrta i ostalih samostalnih djelatnosti.
2. Jedinična vrijednost koeficijenta će se odrediti na temelju prosječnog broja zaposlenih za svakog korisnika pomoći za razdoblje od 1. 8. 2020. do 31. 7. 2021. godine, nakon obrade podataka zaprimljenih od Porezne uprave Federacije BiH.
3. Prosječan broj zaposlenih u predmetnom periodu se zaokružuje na jednu decimalu, dok se u slučaju prosječnog broja zaposlenih, većeg od 0 a manjeg od 0,5, isti zaokružuje na 0,5.

**Članak 14.**

**(Mehanizam za dodjelu financijske pomoći)**

1. Vlada Federacije BiH, na prijedlog Ministarstva donosi Odluku o utvrđivanju liste korisnika financijske pomoći obrtima i ostalim samostalnim djelatnostima.
2. Lista korisnika financijske pomoći iz stavka (1) ovog članka minimalno sadrži: naziv i sjedište korisnika financijske pomoći, prosječan broj zaposlenih za razdoblje od 1. 8. 2020. do 31. 7. 2021. godine i iznos dodijeljenih sredstava na ime financijske pomoći.
3. Lista iz stavka (1) ovog članka se objavljuje na mrežnim stranicama Vlade Federacije BiH i Ministarstva.

**Članak 15.**

**(Transfer sredstava financijske pomoći)**

Transfer sredstava financijske pomoći na transakcijske račune korisnika će izvršiti Federalno ministarstvo finansija/financija u suradnji s Ministarstvom nakon donošenja konačne odluke iz članka 14. ove Uredbe. Ministarstvo je dužno da, na temelju podataka dobivenih od Porezne uprave Federacije BiH, pripremi i dostavi podatke za unos i obradu u ISFU sustav u formatu koji će predložiti Federalno ministarstvo finansija/financija, te u prilogu dostavi i odluku o utvrđivanju liste korisnika financijske pomoći s popisom korisnika i visinom dodijeljenih sredstava.

**POGLAVLJE IV. – ANALIZA UČINAKA I IZVJEŠĆIVANJE**

**Članak 16.**

**(Analiza učinaka)**

Ministarstvo će na temelju pribavljenih podataka iz službenih evidencija Porezne uprave Federacije BiH izvršiti analizu učinaka na način da će se izvršiti uspoređivanje broja zaposlenih, odnosno prosječnog broja zaposlenih na razini sektora obrta i ostalih samostalnih djelatnosti, referirajući se na svrhu dodjele financijske pomoći korisnicima, a to je opstanak obrta i ostalih samostalnih djelatnosti, očuvanje radnih mjesta i osiguranje potpore likvidnosti u svrhu prevladavanja okolnosti koje je izazvala pandemija COVID-19.

Nadzor je sadržan u činjenici da će sredstva biti isplaćena isključivo obrtima i ostalim samostalnim djelatnostima koji opstanu, odnosno koji budu zadržali ili povećali broj zaposlenih na dan 30. 11. 2021. godine u odnosu na dan 31. 7. 2021. godine ili čiji prosječan broj zaposlenih u periodu od 1. 8. 2021. godine do 30.11. 2021. godine bude isti ili veći u odnosu na prosječni broj zaposlenih u predmetnom periodu, odnosno u razdoblju od 1. 8. 2020. do 31. 7. 2021. godine.

**Članak 17.**

**(Izvješćivanje)**

1. Ministarstvo će Vladi Federacije BiH do 30. 4. 2022. godine dostaviti konačno izvješće o dodijeljenoj financijskoj pomoći s analizom učinaka iste za sektor obrta i ostalih samostalnih djelatnosti.
2. Izvješće iz stavka (1) ovog članka Vlada Federacije BiH dužna je dostaviti Parlamentu Federacije BiH najkasnije do 15. 5. 2022. godine.

**Članak 18.**

**(Stupanje na snagu)**

Ova uredba stupa na snagu narednog dana od dana objave u „Službenim novinama Federacije BiH“.

**P R E M I J E R**

**Fadil Novalić**

V. broj 1611/2021  
27. listopada 2021. godine  
Sarajevo